b'\n_START_ARTICLE_\nIlustrirana kronika\n_START_PARAGRAPH_\nIlustrirana kronika (latinsko Chronicon Pictum, mad\xc5\xbearsko  K\xc3\xa9pes Kr\xc3\xb3nika), znana tudi kot Chronica Hungarorum, Chronicon (Hungariae) Pictum, Chronica Picta ali  Chronica de Gestis Hungarorum, je srednjeve\xc5\xa1ka ilustrirana kronika Ogrskega kraljestva, napisana v drugi polovici 14. stoletja. Kronika predstavlja mednarodni umetni\xc5\xa1ki slog na dvoru Ludvika I. Ogrskega. _NEWLINE_Njen poln naslov je Chronicon pictum, Marci de Kalt, Chronica de gestis Hungarorum, se pravi Ilustrirana kronika, kronika M\xc3\xa1rka K\xc3\xa1ltija o dejanjih Ogrov.\n_START_SECTION_\nZgodovina Kronike\n_START_PARAGRAPH_\nKroniko je napisal M\xc3\xa1rk K\xc3\xa1lti (latinsko Marci de Kalt) po letu 1358. Zadnje ilustracije so bile dokon\xc4\x8dane med letoma 1370 in 1373. Knjigo je ogrski kralj Ludvik I. podaril francoskemu kralju Karlu V., ko se je Ludvikova h\xc4\x8derka Katarina zaro\xc4\x8dila s Krlovim sinom, orleanskim vojvodom Ludvikom._NEWLINE_Leta 1456 so jo podarili srbskemu despotu \xc4\x90or\xc4\x91u Brankovi\xc4\x87u, ki jo je dal prepisati, potem pa se je izgubila in bila morda nekaj \xc4\x8dasa v tur\xc5\xa1ki lasti._NEWLINE_V prvi polovici 17. stoletja se je ponovno pojavila v dunajskih kraljevih arhivih in se zato imenuje tudi Dunajska ilustrirana kronika. Rokopis se zdaj hrani v Sz\xc3\xa9ch\xc3\xa9nyijevi narodni  knji\xc5\xbenici (Orsz\xc3\xa1gos Sz\xc3\xa9ch\xc3\xa9nyi K\xc3\xb6nyvt\xc3\xa1r) v Budimpe\xc5\xa1ti.\n_START_SECTION_\nVsebina\n_START_PARAGRAPH_\nBesedilo, pisano v latin\xc5\xa1\xc4\x8dini, je zelo kakovostno in brez napak. V Kroniki je 147 ilustracij, ki so pomemben vir podatkov o ogrski srednjeve\xc5\xa1ki kulturni zgodovini, obla\xc4\x8denju in dvornem \xc5\xbeivljenju v 14. stoletju. Mnogo miniatur je zlato pobarvanih. Njihova umetni\xc5\xa1ka vrednost je v primerjavi s podobnimi miniaturami iz drugih delov Evrope  zelo visoka. Osebe  so narisane zelo podrobno in z znanjem anatomije. Pobarvane so tudi o\xc4\x8di, kar je opazno samo pod mikroskopom. Vse miniature, na katerih je upodobljen Atila, so spraskane, zlasti zadnja, ki prikazuje Atilovo smrt.'